送李象山趨朝二首  其一
作者：陳造
朝代：宋

paragraphs: 人將宰象山，蕭散目郎署。
即今撥煩手，蓄縮殆難措。
鄰分銅鐵名，恐坐汙染故。
髯君千日留，曾無疾頑怒。
德孚俗風動，政洽民孺慕。
過虞櫝中毀，穩下竿頭步。
定川壯哉縣，瞢不揣鯫腐。
虎鬚有危攬，羊腸無善御。
彼此劇易間，霄壤計相去。
滿懷血指羞，乏君斲輪具。
鄰輝幾餘分，忽復失强助。
歸舟不可挽，臨風悄延佇。